О П Р Е Д Е Л Е Н И Е

N: 2
София, 08.02. 2007 година



Върховният административен съд на Република България-петчленен състав, в закрито заседание на седми февруари две хиляди и седма година в състав:

ПРЕДСЕДАТЕЛ: СВЕТЛАНА ЙОНКОВА
ЧЛЕНОВЕ: ВЕСЕЛИНА ТЕНЕВА
СЛАВКА НАЙДЕНОВА
ЕЛЕНА ЗЛАТИНОВА
ГЕОРГИ АНГЕЛОВ


при секретар и в присъствието
на прокурора изслуша докладваното
от съдията Елена Златинова
адм. дело N: ТД № 1/2007 година.



Производството по делото е по реда на Глава шестнадесета от Административнопроцесуалния кодекс/АПК/.
На 24.01.2007 г. Председателят на Върховния административен съд е направил искане на основание чл. 259 ал.1 АПК до Общото събрание на съдиите от ВАС за произнасяне с тълкувателно решение по въпроса ”Индивидуален административен акт ли е заповедта на министъра на земеделието и горите по чл. 7 ал.6 от Закона за лова и опазване на дивеча ?” Искането се основава на констатация за противоречива съдебна практика по делата за законосъобразност на заповедите с правно основание чл. 7 ал.6 ЗЛОД, обжалвани от ловни сдружения, ловни дружини и членовете им.
Съгласно чл. 7 ал.6 ЗЛОД/редакция ДВ бр.79/2002 г./ границите на ловностопанските райони се определят по трайни теренни форми и съоръжения, съобразени със землищните граници и се утвърждават със заповед на министъра на земеделието и горите по предложение на началника на Националното управление по горите. 
На основание чл. 5 т.1 ЗВАС съдебните спорове за законосъобразност на тези заповеди са подсъдни на тричленен състав на ВАС, чиито съдебни решения подлежат на касационно обжалване пред петчленен състав на ВАС. В искането се сочи противоречива съдебна практика както при решенията на тричленните състави, така и при съдебните актове, постановени в касационно производство.
Някои съдебни състави приемат, че заповедта на министъра на земеделието и горите има вътрешноведомствен характер, поради което не подлежи на разглеждане от ВАС съгласно чл. 7 ал.3 ЗВАС. Макар и да се издава от административен орган, тази заповед не представлява индивидуален административен акт – не съдържа властническо волеизявление, което едностранно да поражда права и да създава задължения за физически или юридически лица. Мотиви за недопустимост на съдебния контрол са изложени в решение № 9846 от 05.11.2002 г. по адм.д. № 4563/2002 г. и в особеното мнение на докладчика по решение № 6202 от 09.06.2006 г. по адм.д. № 11502/2005 г., и двете на петчленен състав.
В други съдебни решения е прието, че заповедта с правно основание чл. 7 ал.6 ЗЛОД представлява индивидуален административен акт и подлежи на съдебен контрол, но пък в тях се констатира различие в становищата относно допустимостта на жалбите, подавани от ловните сдружения, ловните дружини или техни членове: 
Едни съдебни състави приемат жалбите за недопустими поради липса на правен интерес. Считат, че административният акт не поражда пряко права за ловните сдружения, ловните дружини и техните членове, тъй като правото им да стопанисват дивеча възниква от граждански договор, който ловното сдружение сключва с държавното лесничейство за стопанисване на ловностопанския район след утвърждаването му със заповедта на министъра на земеделието и горите. В този смисъл са решение № 283 от 11.01.2005 г. по адм.д. № 8264/2004 г. и решение № 5901 от 23.06.2005 г. по адм.д. № 593/2005 г. на петчленни състави на ВАС.
Противоположно становище е застъпено в решение № 11074/12.12.2005 г. по адм.д. № 7224/2005 г. на V-то отделение, оставено в сила с решение № 6211/09.06.2006 г. по адм.д. № 1706/2006 г. на петчленен състав и в определение № 1999 от 05.03.2003 г. по адм.д. № 779/2003 г. на петчленен състав – прието е, че заповедта за промяна границите на ловностопанския район засяга пряко дейността по опазване на дивеча и ловуване, от което е формиран извод за допустимост на жалбите, подадени от ловните сдружения, ловните дружини или отделните им членове. 
Следва да се посочи, че при проверка на цялостната съдебна практика по приложението на чл.7 ал.6 ЗЛОД се констатира противоречие и в други, непосочени в искането съдебни решения, в т.ч. и постановени при действието на отменената ал.5/настояща ал.6/ от чл. 7 ЗЛОД преди изменението, публикувано в ДВ бр.79/2002 г. 
Производството по делото е във фазата на допустимостта на искането.
Петчленният състав, след като обсъди направеното искане, намира следното:
Искането е процесуално допустимо - подадено е от активно легитимиран по смисъла на чл. 261 ал.1 АПК субект, в изискуемата писмена форма и има предписаното в чл. 263 ал.1 и ал.2 АПК съдържание; отправено е до колективен орган, който притежава компетентност по чл. 262 т.2 АПК да се произнася с тълкувателно постановление. 
Искането е основателно – сочената в него и допълнително установена съдебна практика по прилагането на чл. 7 ал.6 ЗЛОД действително е противоречива и е налице фактическо основание за издаване на тълкувателно постановление от Общото събрание на съдиите от Върховен административен съд по реда на чл. 259 АПК. 
Предвид изложеното, искането следва да бъде допуснато за разглеждане от Общото събрание на съдиите от ВАС, с конституиране като заинтересувани страни на министъра на земеделието и горите и Националното управление по горите.
Водим от горното и на основание чл.264 ал.2 АПК, петчленният състав на Върховния административен съд 


О П Р Е Д Е Л И :



ДОПУСКА за разглеждане искането на Председателя на Върховния административен съд до Общото събрание на съдиите от ВАС за произнасяне с тълкувателно постановление по въпроса: „Индивидуален административен акт ли е заповедта на министъра на земеделието и горите по чл. 7 ал. 6 от ЗЛОД ?” 




ПРЕДСЕДАТЕЛ: 
ЧЛЕНОВЕ:
